khistorydata/jeongjo-sjw-relations huggingface dataset:
정조 11년
戶曹參判嚴思晩疏曰伏以邦基永鞏兇逆自干於天誅聖孝增光顯號誕進於長樂慶關宗祊賀騰臣工嗚呼近年以來亂逆層出而豈有如向日逆變之危且急者哉惟彼復賊卽三十年擁兵之將也爪牙則以兩謙爲子姪黨援則與妖相結姻婭暗地排布積年醞釀十行刀割且明謙以謙兩賊之誅止其身尙靳孥籍此又何爲而然歟明賊則久典禁旅暗連凶黨福瑮伏法之後此賊之數年戴頭已極痛惋矧今情節畢露凶謀莫掩則梟首藁街豈足以當其罪哉以賊則豺心狼性父子相傳陰謀異志彰露無餘而所施律名只是應坐則許多罪惡失之太輕伏願亟允諸臺所爭之言快施兩賊應行之律焉噫嘻尙喆宇鎭之罪可勝誅哉父秉勻軸子躐華顯受國厚恩與天無極盤據要路何欲不遂而乃與擅戎權之凶賊自托婚姻之好交通情志密勿綢繆岡念聖朝倚任之眷專爲五字刀割之計平問之下宇鎭旣皆承款未及擧行者惟結案正法而已今旣設鞫屢次盤詰納供辭語昭載文案論以國體參以王法誅戮之典烏可逭也而殿下容易屈法遽命島配密敎忽下於半夜重囚已脫於牢狴銀臺直僚茫然不省金吾諸堂愕爾相顧嗚呼是何等過中之擧也臣竊爲聖明惜之至於趙時偉擬帥之說旣發於宇鎭之招則其平日腸肚之相連昭不可掩壬寅邦慶八域含生莫不鼓舞歡忭而時偉獨懷不滿之心他人章奏之間敢沮邦慶二字公坐稠廣之中顯肆咆哮之氣至登於前後臺啓爲今日北面者苟有是也則雖千剮萬臠猶不足以少償其罪一番究覈在所不已殿下尙靳群請特令島置有若漫漶彌縫者然刑政未免失當物情轉益駭惑豈不大可憫哉夫與天下公共者法也不可以有所低仰況懲僭討亂卽有國莫大之法而當斷不斷當問不問每以好生之大德期臻無刑之至治雖欲懷鴟鴞以好音化龍蛇於赤子然而一種凶逆終不悛心革面目見國法之寬弛略不畏忌日昨匡運之凶言又出矣獄情嚴祕臣未知其詳而雖以結案觀之其陰慘指意與逆復諸賊乃一串心腸也又安知幾箇凶徒不接跡而起乎思惟及此誠可凜然臣於待罪藩任時得聞昨冬逆獄之變不勝憂憤之忱粗效沐浴之義治疏將上之際鞶褫有命未果封進矣今始歸伏私次疾病纏身昏臥㱡㱡之中又伏聞帳殿臨門親訊鞫囚之報自不覺蹶然驚起繞壁徊徨雖幸不日撤罷而餘憂耿耿玆敢略入文字仰瀆崇聽伏乞殿下深留聖意廓奮乾斷誅討竄殛一從法典以懼僭賊之心永社禍亂之源焉仍伏念臣跡滯海臬歲已再換所患貞疾日就沈痼不得不陳情丐免而屢犯瀆擾恭俟譴荷矣幸荷慈覆之天曲垂全保之德不降威罰卽許鐫遞體下之恩感銘心骨而第臣儱侗之失觸處輒露前後赦典不能區別致煩嚴敎特命譴罷臣且惶且愧無地自容曾未幾何遽蒙收敍蓋臣之莅藩以後手捩喉轉何往匪罪而山藏海涵隨事曲貸無私雨露若偏一物從古人臣之得此於君父果幾人哉闔門攢祝實不知圖報之所也臣於納符還家之後素患渴病一倍危劇形神大脫委頓床褥不能蠢動而方見差太廟朔享享官明當受香而目今病勢萬無自力之望若以義分爲懼不卽陳籲致令莫重享禮臨時窘急則臣罪至此尤無可言敢此略暴實狀冒死煩控伏望天地父母俯垂諒察特令該曹卽速變通以幸公私不勝祈祝之至此際地部佐貳之命忽下於千萬意慮之外感激恩私豈不欲竭蹶而目下病勢旣無轉動之道至闕享官之役則況可與論於官職去就也哉伏乞竝命鐫遞臣見職仍治臣瀆擾之罪以安賤分焉答曰省疏具悉勿煩本職許遞
정조 11년
慶尙道儒生進士李憲愚李奎普幼學李宅彬李載延進士成彦根生員金翼顯進士洪天休生員崔晉行幼學崔鳳羽成丙烈沈能泰生員金濟默權就度幼學金顯郁生員金熙成幼學河有龍權得中李實中生員李之權幼學李聃運金熙郁李之楨生員崔柱浩幼學金熙周權龍度朴鼎元金永弼金鐥嚴尙寬郭世憲成激權秉大金亨權孫奎東進士郭璿朴旨鷹幼學徐永胤金魯範權必忠崔舜羽李宅祥姜履定金崙載姜履完權恒度姜履載金濟尙權世渡金濟道權百度李基一金濟禧李基恒權洛度李基豐權義度金恒俊申兢淵權一度金濟大金東俊權載涇金益根權載德金益和金東俊鄭有隣尹守基洪海東朴義浩洪龍雨金聖均張岌成載烈成曾烈金載顯成壽極具師默河尙默河尙台河尙訥金聲九姜鼎煥南景元李漢弼南景恒南斗陽申泓南致陽朴旨鵬南陽申濂申澳李時馨申澲鄭魯李克孝鄭熙李義祿黃仁寧李尙洙李東昇李東奎尹能大李光直鄭周煥權思一權思岳李約輔李景淳魚有瓚魚有玉李恒俊河尙沈李恒彬李聖彬朴孟浩白圭復金錫圭沈宅之崔學羽崔文羽權思永鄭學東李昇朝權煐朴禮宅曺文棨朴慶泰姜麟煥沈能采宋奎膺曺錫履李時燮韓德揆李完玉李齊弼李鉉玉李大玉李時馨金始奎李垕培姜鼎煥李光奎尹種大李憲師李憲敎李鼎扶李鼎得金熙敎金華載金鼎基金熙洛李駿祥金熙奮李趾祥金熙鼎金嵩載金文載金匡載沈烈之李龜倫李龜孫李徽延金補天李龜大李龜魯李慶脩李得淳金履完李家淳金履福李繼淳李仁秀李晩淳生員李永運金幼學權實權謐進士朴大浩幼學金虎壽柳大春李墉金相燮金宗錫金履運河龍雨河命淸南龍德南師說金相默李一燮金顯運金晉運趙錫旼趙錫範金綬生員柳尋春幼學金鎭岳等疏曰伏以許止不嘗藥而春秋特書弑其君醫衍暗投毒而藿氏不敢逃其誅自古治逆之法若是其嚴者蓋以倫綱是天地大經刑法卽帝王之常憲其在誅心鋤根之地有不容少緩者也臣等嶺外人也所學者先正臣文純公李滉而滉之言曰韋布之士與縉紳有異苟非係國存亡禍在呼吸則相率叫閽瀆擾天聽恐有出位之嫌臣等誦服師訓未嘗敢議朝廷事而若其事係存亡禍在呼吸有如今日之逆變則不得不疾聲狂呼冒犯天威不避出位之嫌敢陳復讎之義伏乞聖明垂察焉嗚呼邦家禍釁何代無之而豈有如昨年夏秋之變哉文孝世子睿姿方係延頸之望而奄然薨逝於翼瘳之後宜嬪宮之護産政切毓慶之祝而忽地隕折於彌月之際震鬯靡托宗社罔涯使我殿下孤危臣民無依則臣等所以號天跼地崩心霣肝者當如何哉臣等始聞停乳之擧投劑之誤而宮禁事祕莫詳其由只自驚惶駭惑而已及伏見王大妃殿諺敎頒下者則有曰症情凡百從初怪底有曰凶計狼藉形跡畢露臣等於是恍然知其停乳之擧非乳媼之所擅爲也自有使之停之者投劑之誤非醫官之所獨爲也自有使之誤之者此豈但爲許止之不嘗而醫衍之暗投而已哉臣等頃於頒赦之日意謂群兇畢誅天網已正莫不奔走踴躍惟恐或後於同慶之日而及到泮邸始知賊復雖誅而脈絡未究逆楫不鞫而尙在前後搢抻之疏章甫之請或有明的之可據或有指意之有歸而殿下尙靳兪音久屈王法臣等固知大聖人包荒之德將欲馴豺狼而化蛇蝎自底於革心歸仁而此有大不然者夫以堯舜之德不能化四兇五字刀割能化二字刀割且以天地生物之心亦必有秋冬肅殺之威則殿下於此賊雖欲化之何可得也抑又有目下之明證焉明賊曾出於洋瑮之招而殿下猶且不卽誅戮曲假拂拭以全生成之恩而梟性難馴狼噬旋至終至於射天之境而後誅焉殿下旣不能化一明賊則況十倍於明賊者乎甘心於所不敢之地毒手於所不忍之處一之已甚忍又至再此而不誅臣等竊恐四百年宗社將無稅駕之地矣豈不痛哉嗚呼慈殿諺敎哀痛惻怛實出於正倫立綱之大義則其在我殿下止孝之道所宜體念奉行之不暇而乃反容貸之庇覆之滿庭瀝血之章付作謄傳之古紙擧國沐浴之請視若過去常談因循荏苒越月逾時則臣不敢知殿下之所以仰答我慈殿之敎者果安在哉噫彼廷楫特蟣蝨之微耳雖不足爲鯨鯢之誅而輦轂之下游魂假息者不但一廷楫而已大則有大廷楫小則有小廷楫而殿下鋤治不究懲討不嚴復明纔誅宇偉尙逭而曩所謂許止醫衍之徒皆不伏其辜存亡之機呼吸之禍藏於隱微之中有若毒腫之內蝕伏火之復燃則此實臣等之所大懼者也伏乞殿下特念國家常憲之重深軫君臣大經之嚴廓揮乾斷早定天討拿鞫廷楫究其根柢嚴訊宇偉覈其窩窟則罪人之巨魁可得祖宗之三尺可伸文孝之讎可報慈殿之敎可答而八域臣民之憤亦可以少雪矣臣等方欲封章詣閤之際又伏聞逆變更出親鞫有命臣等雖未知脈絡情節之如何而只緣鋤治之太緩致此逆節之滋蔓亦豈非懲前毖後之一證案哉臣等誓不與諸賊共戴一天玆敢沬血飮泣唐突天閽若使臣等之言得行於今日則宗社幸甚臣民幸甚答曰省疏具悉爾等勿煩退修學業
정조 11년
江華儒生進士黃勉繪南宮愿閔靖世閔吉幼學沈昌賢李章垕黃勉學南宮恕全克兼柳宅嵎閔師善崔德九尹載大南宮贄南宮賲黃運沈貞淳黃遴申𤅙洪宗淵南宮賮郭林道柳春舒柳日舒南宮昹南宮惒黃道鎭徐有坤尹國鎭柳聖運沈洛姜百源申縉黃勉浩黃勉濟沈鐵柳觀榮柳泰榮李光泰南宮愚南宮戇權命益金聖佑金聖佐具鳳儀柳師謙閔經世閔繪世洪守淵黃五鎭鄭光濟具潤德鄭光迪韓邦裕韓宗裕李得彬李周彬黃垕鎭金啓汶姜濬姜泓尹復鎭全行謙全守謙沈鈺洪重耉朴杓源全性謙韓用儉黃勉運黃勉正黃孝曾洪命賢洪命仁柳師諄權燮南宮悏沈濟大沈濟遇全允成高彦章金淇黃時鍾黃勉忠等疏曰伏以皇天不吊我東宮邸下薨逝倐爾歲籥之云改益切臣民之普痛臣等僻處海島至愚也至微也凡係朝廷之事豈敢干涉以招出位之譏而生王國保障之地被列朝培養之澤冠儒服儒廁跡於濟濟之倫則遭國家莫大之變沐浴之義沬飮之忱豈後於人而內以臺閣諸臣至及坊民外以列邑守宰曁于章甫則臣等之請討亦云晩矣噫嘻昨年夏秋之變尙忍言哉亂逆之罪可勝誅哉權貴之門勢熖熏爍近密之地禍機潛藏無君之心肝肚相連移國之計二字刀割交締肘腋之變迫在呼吸而何幸惟天惟祖宗眷佑我宗祊慈敎誕降宣示中外則義理旣晦而復明國勢幾危而再安實是我國家億萬年靈長之福而亂逆之顚末情跡於是乎昭晣無疑矣然惟明復之罪上通于天而戮止其身排布之腹心不問宇偉之逆萬古所無而尙此傅生奸慝之黨與無恙如是而尙可曰國有法乎嗚呼亂臣賊子何代無之而未有若今日之甚者也丙申以後禍變層生踵武相接平日之視以股肱爪牙者次第化爲鬼蜮梟獍此何故也竊瞷我殿下好生之德失之太寬形跡旣露而猶且庇覆情節難掩而未盡鋤治疑懼者益懷疑懼奸濫者愈肆奸濫馴致五月九月之變而極矣今夫閭巷匹庶之病付之妄醫投以不利之藥而終致遺恨則彼不過無心也直是爲技也拙而尙此含怨飮恨視之若仇讎況以堂堂千乘之國儲貳之位何等尊重疹疫之症尤當審愼而乃敢雜試醫藥恣意下手使我環東土億萬含生之倫抱此窮天極地之冤以殿下燭幽之明非不知其委折也以殿下止慈之心亦豈不動衋也哉然而每於章疏之批只以無的二字爲敎盤詰之擧尙此稽緩而停乳之事投劑之失雖婦孺童子皆言鞫一廷楫則可以知之此眞所謂一國皆曰可殺也至愚者神視聽自我則此非昭昭底的公案也耶端緖已露窩窟尙在則究覈一節不容少緩而可誅者誅之可斥者斥之然後君綱立矣人心定矣大聖人處分雖欲使反廁子自安而獨不念禍根之滋蔓伏火之復起乎且十行刀割臣等抱擧國懲討之義一七字刀割玆敢裹足相率瀝血齊籲伏乞聖明仰念安宗社之道俯思保關防之策亟回乾斷更加處分答曰省疏具悉爾等勿煩退修學業
정조 11년
刑曹啓目內官黃道揆濫騎驛馬情節旣已遲晩所當自臣曹照律嚴勘旣有捧招以聞之命上裁何如判付啓厥漢已自內府刊去名籍不可以中官言爲先嚴刑一次遠驛充定驛保以渠供招觀之沿路各驛無不次次濫騎甚至二十驛站之多國綱所在萬萬痛駭旣不據法防塞又不論理枚報沿路各驛當該察訪先罷後拿其代今日政差出待開門下送長吏令各該道臣嚴刑懲礪此雖小事不可無勸懲之政良才察訪洪夏俊守令待窠調用以示矜念許久無端廢棄之意
정조 11년
禁府啓目前兵使李文德原情云云傳旨問目內辭緣全事發明不爲直陳究厥情狀萬萬痛惡曾經閫帥勿爲請刑雖載通編罪犯至重不可拘於常例平問之下難以取服刑推得情何如判付啓觀此爰辭渠與趙時偉生來素昧接面只云二次而吏議時一次往見摠管時一次伴直數年內更不接面是如爲有則臺啓中云云無異外題外此一段語亦曰不萌於心然則無論暗托與轉囑無迹可捉由前由後不可置之䵝䵢之科況旀本事關係至重風傳之爽誤不可不究竟以草記別具意見論理議處爲良如敎
정조 11년
禁府啓目成均館博士李彙原情云云傳旨內辭緣泛稱遲晩刑推得情何如判付啓如無所犯只因堂上分付往參則官吏等豈有無端援告之理乎如渠微末小官置對之下如是粧撰情狀萬萬痛駭若不直告當施威嚴問期於取服明日開坐更爲捧供爲良如敎
정조 11년
禁府啓目前掌令鄭濡原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允爲旀以草記照律爲良如敎
정조 11년
禁府啓目任實前縣監尹晳東原情云云問目內辭緣泛稱遲晩刑推得情何如判付啓除刑推今日內以草記議處照律爲良如敎
정조 11년
禁府啓目別軍職李晳原情云云傳旨內辭緣泛稱遲晩所當請刑是白乎矣別軍職勿爲請刑載在大典通編議處何如判付啓依允爲旀以草記議處爲良如敎
정조 11년
禁府啓目訓鍊都正李漢泰原情云云傳旨內辭緣泛稱遲晩所當請刑是白乎矣旣經閫帥且年過七十法不當請刑上裁何如判付啓罷職放送爲良如敎
정조 11년
禁府啓目武一所主掌官軍器主簿韓德亮原情云云傳旨內辭緣泛稱遲晩刑推得情何如判付啓分揀放送爲良如敎
정조 11년
禁府啓目典牲主簿朴宗榦奉事朴宗祿敦寧府判官金魯成刑曹正郞鄭述仁佐郞魚在沼東氷庫別提李師漢可僕主簿尹應烈義盈庫奉事洪秉玉軍資監判官趙廷獻直長尹聚東戶曹正郞鄭東敎佐郞李潤集濟用監直長趙鎭大奉事徐有年活人署別提宋碩欽等原情云云李潤集段傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處是白乎旀朴宗榦朴宗祿金魯成鄭述仁魚在沼李師漢尹應烈洪秉玉趙廷獻尹聚東鄭東敎趙鎭大徐有年宋碩欽等段傳旨內辭緣泛稱遲晩竝只刑推得情何如判付啓依允爲旀朴宗榦等段除刑推議處仍爲照律爲有矣皆以草記今日內擧行爲良如敎
정조 11년
丁未正月二十八日卯時上御重熙堂右副承旨入侍時右副承旨趙衍德假注書李德鉉記事官李相璜金祖淳稟事閣臣徐有防徐鼎修以次進伏訖上曰左承旨入侍賤臣承命出與李在學偕入進伏上命書榻敎曰同副承旨牌招命退承史以次退出
정조 11년
丁未正月二十八日巳時上御重熙堂右承旨入侍時右承旨李祖承假注書李德鉉記事官李相璜金祖淳以次進伏訖上命都承旨入侍賤臣承命出與沈豐之偕入進伏上命書傳敎曰今番伴製鄕儒必多滯京者當此歉歲不可無軫念之擧入格鄕儒中草次上以上下去後自本官各給糧米畢分給後擧行形止令道臣後錄狀聞事分付同知館事旣承筵敎以此意措辭行會入格人紙筆墨賞典不必招致親授令大司成從便分給表三上以上賦二下以上旣有書冊施賞明日入來自內閣分給仍令留待事分付上曰時囚今日內捧供出榻敎命退承史以次退出
정조 11년
丁未正月二十八日酉時上御重熙堂左副承旨入侍時左副承旨洪仁浩假注書李德鉉記事官李相璜金祖淳以次進伏訖上命兵曹佐郞柳文養入侍賤臣承命出與柳文養偕入進伏上命文養讀奏賦入格試券訖上曰爾自館入來時初抄榜已出耶文養曰卽今方張而明日再抄出令故夜內當出榜云矣上曰入格儒生頒賞便否問于大司成則以爲如何文養曰出給其泮主人則可無遺失之弊而初抄昨旣設行故儒生不爲下去云矣上曰禁府草供催促而趁夜未深隨捧隨啓事分付命書傳敎曰左承旨許遞前望單子入之待下批牌招察任命退承史以次退出
정조 11년
丁未正月二十八日三更一點上御重熙堂坐直承旨入侍時左副承旨洪仁浩假注書李德鉉記事官李相璜金祖淳以次進伏訖上命書傳敎曰政官待明朝牌招開政又命書傳敎曰番次苟簡玉堂在外及受由人竝許遞命退承史以次退出
정조 11년
行都承旨沈豐之坐直左承旨權未肅拜右承旨李祖承坐左副承旨洪仁浩坐右副承旨趙衍德坐直同副承旨曺允大坐注書二員未差假注書尹光顔仕李德鉉仕直事變假注書張錫胤仕
정조 11년
曺允大啓曰摠戎中軍有窠今過三日尙不出代事甚未安當該兼摠戎使依定式推考警責何如傳曰允
정조 11년
曺允大啓曰新除授刑曹參議李敬一除拜後過三日不爲出肅依定式推考警責仍卽牌招察任何如傳曰允
정조 11년
沈豐之啓曰右副承旨洪文泳今日不爲仕進卽爲牌招何如傳曰允
정조 11년
曺允大以奎章閣言啓曰奉謨堂今春展拜吉日以旬前擇入事命下矣令日官推擇則今月初七日初十日爲吉云以何日擧行乎敢稟傳曰秋展謁更稟
정조 11년
趙衍德啓曰備邊司郞廳來言今日賓廳日次而以國忌齋戒不得來會云敢啓傳曰知道
정조 11년
傳于洪仁浩曰禮房承旨馳詣宗廟景慕宮奉審摘奸以來
정조 11년
傳于曺允大曰左承旨入侍
정조 11년
傳于趙允大曰右承旨與泮製儒生入侍
정조 11년
傳于曺允大曰都承旨入侍
정조 11년
以吏曹參議李集斗再牌不進罷職傳旨傳于曺允大曰只推
정조 11년
曺允大以吏批言啓曰判書尹蓍東式暇參議李集斗牌招不進小臣獨政未安何以爲之敢稟傳曰仍爲之
정조 11년
有政吏批判書尹蓍東式暇參判金憙進參議李集斗牌不進承旨趙衍德進以宋民載爲校理李在學爲戶曹參判兪彦脩爲戶曹參議尹在陽爲社稷令徐有容爲永禧殿令李徹祥爲貞陵令李埦爲典籍韓謩爲繕工主簿
정조 11년
有政兵批判書金履素病參判申益彬進參議朴天衡病參知柳誼病承旨曺允大進以魚錫定爲副摠管鄭述祚爲分副摠管尹勉亨爲同知韓奎爀爲訓鍊僉正申偗爲都摠都事朴世孝爲武兼李光燮爲滿浦僉使張獻珹爲同知柳鎭恒爲統制使李致中爲副司直
정조 11년
刑曹參判前望單子入之洪秀輔落點
정조 11년
假注書金和鍾有頉代以尹光顔爲假注書
정조 11년
事變假注書李益恢在外以張錫胤爲假注書
정조 11년
傳于曺允大曰坐直承旨入侍
정조 11년
再政以李明運爲訓鍊都監中軍
정조 11년
傳于曺允大曰昨再敦諭尙此昧昧虛竚之餘豈勝歉歎州獄非久居之地安心勿待命卽日復路事偕來亞卿更爲傳諭期於偕入
정조 11년
以工曹參判李宜老狀啓右議政趙璥不敢一向胥命姑爲移接事傳于趙衍德曰觀此書啓移住雖云可幸尙未復路又不還第此何異於待命乎安心卽爲復路事更令偕來宰臣傳諭期於偕來
정조 11년
洪仁浩啓曰禁府時囚罪人照律草記批旨內李文德事揆以常情豈曰有是況臺言關係則至重摸捉則沒實本事委折風傳與的聞間不可不指一究竟令政院臺臣處問啓待批下更爲草記稟處可也事命下矣問于前正言柳畊則以爲臣伏見李文德原情則事事粧撰節節誣罔敢生欺天之計者誠不勝駭痛就渠供中墓所擬定於莊舍抑何凶心反生顧惜之心云者敢爲漫漶尤極凶獰當昨夏相墓所之日擬定於渠莊後麓則渠若有一分秉彝之心何敢萌百般圖免之意而抑何心腸求謁卿相以九世相傳之說自謂欲暴情願或被叱斥或遭拒逐而畢竟時俊之筵奏出矣人言沸騰至今憤菀渠雖三尺之喙敢遏一國之口乎臣取考伊時趙時俊上疏則有曰向當相地未定之時適憑傳聞之說又曰初非獨信已見不過擧奏所聞噫時俊之所聞非聞於文德而從何得聞耶渠旣親信趙家腸肚相連而其爲謀避墓所之計無所不至敢以不當之凶言至有肆達前席之擧此非渠之暗托於時偉而時偉之轉囑於其兄者乎情節雖祕形跡難掩此實神鬼之所必誅臣民之所共戮也設如渠供非渠所嗾則世豈又有如文德時偉之窮凶絶悖者從而嗾囑欲售其計者乎渠於今日置對固當自服之不暇而專事飾辭是可忍也孰不可忍也至於與時偉素昧平生再見數年之內旣不接面云者尤極無嚴渠旣居近時偉之家自來親密無常來往屢典雄閫濫躋武宰之列者專出時偉兄弟之吹噓實是通朝之所共知擧世之所共指則渠敢以不襯當之說唐突納供眞所謂欲巧而反拙矣渠本卑微之類厚受國恩世典閫臬苟得圖報之地雖使糜身而粉骨猶不敢顧惜況彼一區田宅何足愛戀而乃於莫重莫大之地專爲私計沮戲百端負國罔上之罪固無所逃而末又游辭欺蔽圖脫重罪暗地嗾囑之狀渠或抵賴而歷訴公卿之迹豈敢掩覆乎噫世道日壞人心日陷此輩之跳踉縱恣眼無國綱者亦已久矣以至莫重之地乃積不平之意謂可以圖囑倖免謂可以質言角勝必欲沮戲而後已無君之心胡至此極此臣所以憤痛駭惋而論列者也臣雖不得目擊而耳聞所及萬口皆然則豈可歸之於風傳之說乎此外更無所達之事云矣敢啓傳曰觀此問啓大體則滉漾而已然不可一向置之人鬼關頭當以此更爲發問於李文德而滿紙說話中被叱遭逐此二句或可爲指的發明之端乎外此云云都是支蔓豈可以此問啓爲究竟乎近來臺閣言論皆如此爲世道誠不勝寒心似此不實沒痕之事初何無難言之不念關係之莫重乎更以的聞的知與否問于臺臣以啓今番則只以一二行對奏無敢如前章皇事申飭此問啓出給該府使之捧口招以入可也
정조 11년
洪仁浩以義禁府言啓曰時囚罪人朴宗榦朴宗祿金魯成魚在沼李師漢尹應烈洪秉玉趙廷獻尹聚東李潤集趙鎭大徐有年宋碩欽尹晳東等以草記議處照律鄭濡以草記照律李文德李晳等以草記議處事命下矣朴宗榦朴宗祿金魯成魚在沼李師漢尹應烈洪秉玉趙廷獻尹聚東李潤集趙鎭大徐有年宋碩欽等隨駕徑還事甚可駭以此照律罪取考律文則大明律從駕稽違條有曰應從車駕之人從而先回還者笞四十名例有曰犯私罪笞四十附過還職云矣朴宗榦朴宗祿金魯成魯在沼李師漢尹應烈洪秉玉趙廷獻尹聚東李潤集趙鎭大徐有年宋碩欽等各笞四十收贖附過放送尹晳東稱以補賑賣帖募穀其數夥然至登道啓以此照律罪取考律文則大明律因公擅科斂條有曰有司官吏人等非奉上司明文因公擅自科斂所屬財物者杖六十贓重者坐贓論八十貫杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣尹晳東杖一百收贖告身盡行追奪放送鄭濡傳旨內近來廉恥日喪貪饕成俗羅州朴師蕃以富饒賤孽有妓妾所生女則貪其財貨取爲冡婦槪其彼此所在不過一舍之地而忍爲結親恬不知愧身在法從者羞與爲伍豈可廁名於侍從之列拿問勘處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣鄭濡杖八十收贖奪告身三等放送李晳糶糴幻弄濫杖賣鄕俱係不法而稱以在官日淺專事掩諱自明之供有難取信令該道道臣詳査啓聞後稟處李文德暗托轉囑雖似無迹可捉本事關係甚重不可以其飾辭有所取信更爲嚴問取服後稟處何如傳曰允如有功議各減一等行査人査啓來到間保放李文德事揆以常情豈曰有是況臺言關係則至重推托則沒實本事委折風傳與的聞間不可不指一究竟令政院臺臣處問啓待批下更爲草記稟處可也
정조 11년
李祖承以義禁府言啓曰時囚罪人鄭東敎鄭述仁等所當一體議處照律而鄭東敎與臣在協有翁壻應避之嫌鄭述仁有內外從應避之嫌不得擧行之意敢啓傳曰知道依同罪他囚例功議區別勘放李永瑗事件無異不必取招一體勘放可也
정조 11년
李祖承以義禁府言啓曰寧邊前府使田文顯拿問勘律事傳旨啓下矣田文顯時在任所云依例發遣府書吏交代後拿來何如傳曰允
정조 11년
曺允大以義禁府言啓曰時囚罪人朴宗榦朴宗祿金魯成魚在沼李師漢尹應烈洪秉玉趙廷獻尹聚東李潤集趙鎭大徐有年宋碩欽等笞四十收贖附過放送尹晳東杖一百收贖告身盡行追奪放送鄭濡杖八十收贖奪告身三等放送李晳令道臣詳査啓聞後稟處事草記批旨內允如有功議各減一等行査人査啓來到間保放事命下矣朴宗榦十一代祖仲孫靖難功臣朴宗祿十三代祖訔佐命功臣李師漢六代祖守一振武功臣尹應烈八代祖斗壽光國功臣尹聚東七代祖斗壽光國功臣李潤集祖義翼揚武原從功臣徐有年五代祖弘履保社原從功臣云竝功減一等笞三十收贖金魯成曾祖興慶揚武原從功臣月城尉孫魚在沼十二代祖世恭敵愾功臣咸原府院君五寸親云竝功議各減一等笞二十收贖尹晳東七代祖斗壽光國功臣慶平君異姓六寸親云功議各減一等杖八十收贖奪告身三等鄭濡洪秉玉趙廷獻趙鎭大宋碩欽等無功議云李晳査啓來到間保放之意敢啓傳曰知道
정조 11년
曺允大以義禁府言啓曰連源察訪安鳳來幽谷察訪李錫祺長水察訪李命求黃山察訪李性吾等竝拿處事傳旨啓下矣安鳳來李錫祺李命求李性吾等時在任所云依例發遣府羅將竝拿來何如傳曰允
정조 11년
洪仁浩以義禁府言啓曰時囚罪人鄭東敎鄭述仁等依同罪他囚例功議區別勘放李永瑗事件無異不必取招一體勘放事命下矣鄭東敎鄭述仁李永瑗等隨駕徑還事甚可駭以此照律罪取考律文則大明律從駕稽違條有曰應從車駕之人從而先回還者笞四十名例有曰犯私罪笞四十附過還職大典通編推斷條有曰犯枉法受贓外笞杖竝收贖云矣鄭東敎鄭述仁李永瑗等各笞四十收贖附過放送而鄭東敎十一代祖蘭宗佐理功臣李永瑗七代祖恒福扈聖功臣鄭述仁五代祖維城靖社原從功臣云竝功減一等各笞三十收贖附過放送之意敢啓傳曰知道
정조 11년
李祖承以義禁府言啓曰全羅監司沈頤之狀啓據刑曹粘目內任實前縣監尹晳東移本府處之事允下矣尹晳東時在任所云依例發遣府羅將拿來何如傳曰允
정조 11년
沈豐之以王大妃殿加上尊號都監都提調言啓曰本都監儀軌今已修整春秋館禮曹件依例移送留上太白山五臺山赤裳山城三處史庫件入送藝文館待後曝曬一體分上外奎章閣所上件依近例以御覽件粧䌙以入之意敢啓傳曰知道
정조 11년
曺允大以吏曹言啓曰今此宗廟朔祭獻官行副司直嚴思晩身病甚重萬無入來受香之路云所當預差兵曹參判申益彬陞實付標以入而以兼帶同義禁本府坐起進參不得已以完城君李義行改付標以入之意敢啓傳曰知道
정조 11년
曺允大以吏曹言啓曰今此宗廟朔祭獻官前參判嚴思晩孝昌墓朔祭獻官前承旨洪義榮俱時無職名竝令該曹口傳付軍職何如傳曰允
정조 11년
兵曹口傳政事以洪義榮爲副司直
정조 11년
沈豐之以禮曹言啓曰觀察使節度使薦每於歲首當爲擧行而堂上有故限內不得爲之之意敢啓傳曰知道
정조 11년
李祖承以刑曹言啓曰觀察使節度使薦每於歲首擧行而堂上有故限內不得爲之意敢啓傳曰知道
정조 11년
權以工曹言啓曰觀察使節度使薦每於歲首書入而堂上有故限內不得爲之之意敢啓傳曰知道
정조 11년
曺允大以漢城府言啓曰過期未婚未葬之類分付各部搜訪報來故別單書入之意敢啓傳曰知道
정조 11년
曺允大以守禦廳言啓曰本廳中軍有闕之代今當差出而擬望之人乏少外任竝擬何如傳曰允
정조 11년
曺允大以工曹參判李宜老言啓曰臣於本月二十九日丑時敬承聖諭傳諭于楊州邑內議政府右議政趙璥所住處則以爲臣罪犯至重泥首俟譴勿待命之恩敎連日荐下而終不敢奉承矣今又特宣別諭責之以長在州獄近處諭之以國體不可不顧臣惶恐感激有不敢一向胥命今方退去而奉命宰臣之動輒相隨在賤分實爲萬萬惶憫故姑爲移接於宰臣所住之近村從當以文字仰請威譴而惟願先收偕來之命云矣臣旣承偕來之命故姑爲仍留之意敢啓傳曰觀此書啓移住雖云可幸尙未復路又不還第此何異於待命乎安心卽爲復路事更令偕來宰臣傳諭期於偕來
정조 11년
曺允大以刑曹言啓曰司謁金義恒原情云云旣已遲晩考律科罪何如判付啓分揀放送
정조 11년
丁未正月二十九日酉時上御重熙堂都承旨入侍時行都承旨沈豐之假注書李德鉉記事官金珍恪承膺祚以次進伏訖上命入直玉堂入侍賤臣承命出與副校理沈煥之偕入進伏上命書傳敎曰玉堂中時帶學敎授人本職許遞番次苟艱在外及受由人亦爲許遞政官待明朝牌招開政差出上曰承旨前望單子入之待下批牌招察任出榻敎命書榻敎曰吏曹參議李集斗只推更爲牌招命退承史以次退出
정조 11년
行都承旨沈豐之坐直左承旨權坐右承旨李祖承坐直左副承旨洪仁浩坐右副承旨趙衍德坐同副承旨曺允大坐注書二員未差假注書尹光顔仕李德鉉仕直事變假注書張錫胤仕
정조 11년
沈豐之啓曰來初五日朝參日次矣敢稟傳曰停
정조 11년
備忘記原春監司金載瓚下直長弓一張長箭一部賜給
정조 11년
權啓曰禁衛營將官來言今日本營軍兵日次私習云矣敢啓傳曰知道
정조 11년
權啓曰御營廳將官來言今日本廳軍兵日次私習云矣敢啓傳曰知道
정조 11년
傳于沈豐之曰右承旨入侍
정조 11년
有政吏批判書尹蓍東進參判金憙進參議李集斗差祭左副承旨趙衍德進以鄭萬始李鼎德爲副校理尹東暹爲判敦寧洪義榮爲刑曹參議高昇甲爲刑曹佐郞趙鎭憲爲工曹佐郞趙廷獻爲忠勳都事
정조 11년
再政以姜彝正爲鏡城判官
정조 11년
有政兵批判書金履素參判申益彬參議朴天衡病參知柳誼進同副承旨曺允大進以嚴思晩李羽晉沈煥之爲副司直
정조 11년
沈豐之以弘文館言啓曰本館上番闕直事甚未安校理李百亨修撰沈樂洙旣有只推之命與新除授校理宋民載竝卽牌招以爲推移入直之地何如傳曰允
정조 11년
以校理李百亨宋民載修撰沈樂洙牌不進罷職傳旨傳于沈豐之曰只推
정조 11년
沈豐之以弘文館言啓曰本館上番闕直事甚未安新除授副校理鄭萬始卽爲牌招入直何如傳曰允
정조 11년
李祖承以御營廳言啓曰本廳中軍今當差出而擬望之人乏少外任竝擬何如傳曰允
정조 11년
兵曹口傳政事副司正單申溆
정조 11년
兵曹以吳載熙爲守御中軍
정조 11년
傳于沈豐之曰禮房承旨馳詣景慕宮奉審摘奸以來
정조 11년
傳于沈豐之曰坐直承旨入侍
정조 11년
吏曹口傳政事注書單金孝建
정조 11년
沈豐之以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間推擇乎敢稟傳曰元陵親祭健元陵展拜局內諸陵展拜臨時當下敎日字以初六日爲之今年節早欲於東作前動駕而楊州雖非尤甚邑此時役民在所當念諸凡民力使用皆以儲置米會減植炬只於出宮時至晝停所爲之畿營分辦勿定尤甚邑及賑邑假家竝勿造作橋梁略略修治百官隨駕只依園幸例爲之事分付可也
정조 11년
以咸鏡監司狀啓鏡城判官李秉喆罷黜事傳于趙衍德曰此代又不得人則鏡民無以息肩勿拘三司拔例擇差待下批一兩日辭朝
정조 11년
李祖承以吏曹言啓曰今正月二十九日依傳敎天安郡守洪彦燮待城門開下去之意各別催促則彦燮呈狀本曹以爲矣身之所戴者天也所履者地也所知者君與父也今我文孝世子邸下喪變症勢凡百之自初怪底畢竟至於此境是何等君父之仇讎也慈殿諭之聖上燭之而尙不見一番究覈少洩神人之憤致令爲今日臣子者腐心痛骨俯仰無告將至於與讎賊恬然共戴一天之境此箇義理一自天尊地卑君臣定位之後所不覩而不聞矣身以宮司舊僚中夜掩泣直欲溘然之心尤不能自抑而職微誠淺旣不得碎首而格天又不得殉身而伸分區區犬馬之忱只有此退塡溝壑之一念而已君讎未復之前莫非矣身杜門自處之日雖被方命之誅萬無赴任之路云云而嚴飭之下終無變動大抵此箇義理秉彝之所同有冤憤之所共切而至於解官自靖臣等之所未能辦者彦燮能辦之如此之人不可枉其所守强使還任又不可律以違令循例請譴天安郡守洪彦燮今姑改差何如傳曰若此則曾叨宮銜者皆將自劃乎當初投紱已極乖當從後呈狀太涉突兀況於朝令之下焉敢若此更加嚴飭當日內下送賑邑守令一刻曠官誠爲切悶萬一遲滯卿亦難免不飭之責以此知悉可也
정조 11년
權以都摠府言啓曰本府郞廳李汝節晝巡檢各處之際到宣仁門時着道袍一人闌入故郞廳與守門將驚遑逐黜問之則謂以南陽居朴祖憲爲名人自中學有陳疏事尋往泮村矣誤入闕門云事甚驚駭令該曹査治之意惶恐敢啓傳曰知道此郞官曾以臺監據法呈課有陞敍之典而夜檢之外又行晝巡有此摘發之擧極爲嘉尙陞敍調用以示勸獎之意可也
정조 11년
權以兵曹言啓曰今日午時量着道袍以儒爲名人南陽朴祖憲誤入宣仁門之際雖爲摠府郞廳之逐出常時不能嚴飭門禁致有如此之事摠府入直堂上從重推考當該郞廳及守門將拿問處之闌入儒生則移送秋曹嚴加査治何如傳曰何去而今始爲之乎摠府已草記龍虎營已捉納建陽以東雖非本曹所管近杖軍士獨非本曹所屬乎近來柳誼有官怠之嘆柳文養生飽揚之思反施之典烏可逭乎本曹入直堂上柳誼郞廳柳文養從重推考可也
정조 11년
權以兵曹言啓曰今日發遣將校闕門闌入之類使之申飭矣回告內宣仁門有一儒服所着人闌入故執捉問其委折則渠以南陽人朴祖憲誤尋泮路云而莫重闕門稱以誤尋肆然冒入者萬萬驚駭令攸司究覈嚴勘常時不能檢飭有此闌入至於被捉之擧當該守門將不可無警亦令該府拿問處之何如傳曰允門有守門將卒焉有此事該守門將不可拿處而止汰去捉納將校自本營施賞可也
정조 11년
李祖承以司僕寺一二提調言啓曰陵幸時外驛馬補把乃是前例而近年以來連因特敎或全數停把或於近道從略分排矣今番則日字促迫遠驛勢難及期上來依癸卯甲辰年例畿驛入番馬中限五十匹推移入把何如傳曰允兵曹亦勿分定他道可也
정조 11년
李祖承以司僕寺一二提調言啓曰今此元陵行幸時各差備入把馬磨鍊別單書入而其中驛馬則令兵曹依例知委各驛使之直爲入把何如傳曰允
정조 11년
李祖承以兵曹言啓曰今二月初六日元陵幸行時各殿問安及各差備所把驛馬應把處別單書入而本曹驛馬入把外不足之數以京畿驛馬補把之意行移本道何如傳曰允
정조 11년
曺允大以兵曹言啓曰今二月初六日大駕詣元陵親祭詣健元陵展謁時以何營軍兵隨駕何營軍兵留都而禁軍及馬步軍幾番幾哨磨鍊乎敢稟傳曰訓局步軍六哨馬軍二哨禁營步軍五哨騎士二番爲先後廂禁軍四番隨駕留陣則御營及守摠營中當次營門爲之可也
정조 11년
李祖承以兵曹言啓曰在前陵幸時十里外斥候伏兵及傳語軍守摠兩營隨其地方擧行而當日回鑾時則斥候伏兵連因特敎置之矣今番則何以爲之乎敢稟傳曰置之
정조 11년
李祖承以兵曹言啓曰在前陵幸時挾輦軍四百名餘軍二百名替代而甲辰年健元陵親祭元陵展謁時挾輦軍三百名隨駕餘軍一百名替代矣今番則何以磨鍊乎敢稟傳曰依甲辰年例磨鍊可也
정조 11년
工曹參判李宜老狀啓也臣於今月初一日卯時祗承聖諭傳諭于楊州邑內議政府右議政趙璥所住處則以爲臣之前後罪犯宜伏邦憲當其胥命之時期於被譴而後已而一番書啓輒蒙一番恩敎故悚蹙隕越置身無地不敢不承命退伏而私心之惶恐待勘有陪於前矣卽伏奉批旨至有何異待命之敎俯燭賤臣之衷曲如日月之照臨臣於此尤不勝感激怵惕之至惟願惟此聖鑑速賜威罰以安賤分以幸國事云矣臣旣承偕來之命故姑爲仍留之意敢啓爲白臥乎事是良厼詮次善啓向敎是事傳曰卿之擧措一何若是過當況今春幸定於東道卿於此時又欲深入不出聞卿所住距陵所未踰一舍地云與其勉屈於迫隘之際無若及今簉朝仍又陪扈卿須諒之且聞璿譜校役告完而因卿在外尙不進獻此亦前未聞之事由前由後卿不可膠守前見更望飜然登途毋負予申諭之至意事遣吏曹參判傳諭期於偕入卿今移住之處云是偕來亞卿家傍近地予於是乎還切愧歎早料卿歸重於奉命欲寓瞻依之義則工參豈必特遣乎今以他宰臣往諭者爲卿從此向洛也此意亦竝知悉事傳諭于右議政偕來宰臣自持飯前去宰臣退去事分付
정조 11년
典牲直長閔彝顯疏曰伏以前冬逆變又是載籍之所未有凶圖結於將相六字刀割變生肘腋禍迫呼吸何幸皇天祖宗默垂眷佑慈敎誕頒揭若日星罪人斯得王章略伸曾是綴旒之危庶幾盤泰之安凡在含生之列莫不欣欣然攢手以賀旣又伏聞顯號加隆褥儀亟擧慈功丕彰聖孝增光節屆三陽歡均八域而夫何天誅未訖于凶讎大義不明於討復主勢孤危禍源潛滋而人謀臲卼天步艱屯若涉大水茫無津涯焦惶憤惋中外攸同而如臣愚昧亦具彝性未嘗不中夜不寐繞壁而彷徨也仍伏念臣以無似之賤蒙不世之恩凡其所被之禮遇所叨之官銜孰非萬萬踰分者而緣臣誠淺辭拙終不能仰格宸聽每自循省惶愧靡措不圖玆者又伏承掌憲除旨繼以馹召遠辱臣拜稽祗受惝恍隕越實不知何以致此也以臣庸陋之質猥從祿仕之末其於問學之功高尙之操未嘗有一毫近似者前後陳籲不止一再辭已殫矣意亦窮矣夫以我聖上日月之明豈或未燭其實狀而特以其濫登薦目因循假借以至前望之受點而殆同宿硏班次之陞授而任其推遷則正朱子所謂淸官顯職安坐辭巽而得之不忍以身啓此弊者臣之私心慙恧已無可言而其於上乖朝家綜核之政下貽四方聽聞之惑何者抑臣又有所悲恨惶蹙愈久而不能自解者嗚呼离光奄晦率土冤號臣以世祿之裔名添勸講之列遙奉哀音泣血摧腸而情窮勢蹙終不得奔慰輦下及其祗承批旨惻怛鄭重至以古人處義諭使赴哭臣非木石豈敢不思所以仰體而惟是誤恩未收行止多礙只得進身城外哭訣廞儀於路左士民之列而旋卽尋鄕至若輓章製進猶爲臣子一分伸情之地而臣之被選旣由於曾叨侍從職名則區區私義固已難安且臣祖故贊善臣遇洙曾於壬申年間被製輓之選而陳疏力辭竟不應命臣之不肖雖無能爲役而亦有不敢弁髦先規者遂致臨期改屬於他人則雖天慈曲遂不加譴而情禮缺然實爲臣沒身痛恨之端且臣伏聞向來庭籲之日前銜蔭官之在京者率皆陳章請討有以見擧國之同情而臣身在外曾不得隨諸臣後少伸沬血之忱況今宗社之憂虞轉深臣民之冤憤莫洩而恩召之降適在此時則私懷崩迫其欲一罄蘊結以爲願忠畢義之圖者一倍耿耿未或忘廢而惟其踪跡賤陋情地窮隘不敢自處以恒人又不免一向泯默義分都虧衷情抑塞徊徨飮泣寧欲無生若是者尤不宜濫廁是職一任其虛帶也玆將前後罪犯猥從縣道而冒死陳暴伏乞天地父母俯賜鑑照亟命鐫削臣新授職名仍勘臣孤負瀆撓之罪俾憲章明而私分安不勝大幸臣無任涕泣祈懇之至謹昧死以聞答曰省疏具悉爾懇除旨纔降巽牘又至虛佇之餘豈勝歉悵以今國勢世道彌綸康濟之責實有望於林下之士爾以世祿之家願忠一念豈後於在朝諸臣控執若前幡然無望雖緣誠涉爲爾慨慨爾須體予至意卽起上來以副予如渴之思仍傳曰此批答下諭于掌令閔彝顯處
정조 11년
正言李洪載疏曰伏以皇天垂騭劇賊就殲慈旨誕宣鴻功永昭徽冊載擧鰲忭惟均仍伏念臣趨參賀班歸伏田廬千萬意外伏奉薇垣除旨義重沐浴卽宜竭蹶肅命而目下犬馬之疾實無時日內登途之勢敢從縣道先陳沬血之忱伏乞聖明澄省焉噫嘻窮天地所未聞所未見云者便屬討逆之常談而若其膽掉骨靑一倍憯毒者豈有如近日逆變乎十五字刀割將相巨族挾淵藪而所窺者國勢空虛糾結醞釀誠非一朝一夕之爲而危機急鋒迫在呼吸四百年社稷之重幾無幸於諸賊之手古所謂二字刀割溫操不意復見噫嘻尙何言哉然十六字刀割指劃羽翼置之勿問而誅則止於其身綢繆腹心聽若尋常而罰不踰於薄竄甚至於諉諸院相不忍加法一任其優遊於郊坰之間自有討逆以來果有若此事者否從古爲國家者雖以土地之廣人民之富而其本則莫不明義理扶倫綱以維持於一世誠以義理者民彝也倫綱者天序也苟或須臾離而其國不殆者臣未之聞也猗我東朝殿下盛斷赫然闡義理於旣晦植倫綱於已斁國家一髮之危得以少妥此非但宗祧臣民之福也而第觀今日上下擧措汲汲了當草草勘決便謂之旣除旣治已安已平無復有深憂遠慮乃至徑殺妖婢顯有漫漶之跡例究兇孽終涉彌縫之擧而無一人碎首而力言今日北面於殿下者已不可謂盡分而惟我殿下聖學卓越淹貫經史其於聖人五字刀割懲毖於溫操之道果亦何如也伏願殿下痛義理之復晦惕倫綱之還斁凡屬三司之請者一竝快兪以扶民彝以秩天序焉噫嘻陰移二字缺自來榮德之凶謀而傳神護法一串互貫者卽是榮德之餘黨蓋彼一種兇徒不滿儲嗣之意國言喧騰及夫變出罔極人情驚惑由此執跡之見誠不忍晷刻之共戴乃者諺敎洞切而鬼蜮輩罪狀彰露無餘凡有血氣之類孰無疾聲呼籲卽地復雪之心哉然搢紳之間口皆呑棗數三章奏亦歸緩視此其故可知也大抵畏怯顧瞻已成今日痼弊吁亦慼矣而後世苟有董狐之筆其何以逃其誅乎臣竊痛焉目下爻象萬無奈何伏想聖鑑及此亦必慨然而猶於諸臣之批亦不快納窮覈之道猶靳於醫官乳媼之屬鋤治之律全抛於窩窟根柢之地嗚呼此何事也諸臣無狀雖若忘此讎而以殿下至慈之德豈或忘此讎歟然且濡忍庇覆尙不廓斷者抑有何所待耶臣愚死罪敢以爲不然天下萬事可忍而此讎之討不可一日少忍況以事勢利害言之眞贓幾現畢竟三尺自知無倖則其所爲計何所不至幽陰排布彌久彌大而後始行誅殛則其間宗國之憂已無可言而下稍收殺去益難處曷若亟斷於不久不大之時使彼奸肚早破凶醜差少而掃淸氛穢偕底維新者哉伏願殿下試加長慮克體古聖王生道殺人之義遂下處分焉至若時偉事臺言峻發太云晩矣渠之平生罪惡姑舍勿論旣是宇賊之擬帥則情節之兇慝與宇賊二而一也嚴鞫正法一日爲急而最是敢懷他腸咆哮致慶之章尤不可一刻容貸於覆載之間也此賊一鞫則夏秋之事端緖可露而只以其勢成威立不欲觸犯故雖有一段慷慨之見者終不免後時而似伏聞殿下亦以語無證參尙靳設鞫之請臣不勝痛心噫伊日稠坐豈無許多耳聞之人而至今無一人挺身作證者今日世道可謂末如之何矣此莫非諸臣之罪而一番鞫問時偉則渠雖至兇極獰必不敢終始抵賴伏願亟允臺請以洩八方之悲憤焉臣無任屛營祈懇之至答曰省疏具悉豈有例究緩視之理勿煩爾其勿辭察職
정조 11년
禁府啓目前兵使李文德更招云云批旨判下內辭意逐條問目反覆鉤覈是白乎矣其所納招一直發明終不輸款究厥情狀極爲痛駭關係係是莫重平問難以取服刑推得情何如判付啓所對諸條中亞將陞資事誠如渠言果出特恩而外此事端俱無模捉無怪乎渠之如是發明至於求謁卿相被叱遭逐一款渠供亦以彼有指的渠當發明爲言而觀此前正言柳畊再次問啓大體所對如前摹索而旣曰時原任大臣都監堂上之所目擊云云此則或勝於初對而論以國體不可質問於大臣都監堂上則崇品都尉無異大臣又不可緘問此事究竟無出於更問於渠以辨虛實過齋後開坐更捧口招期於指一取服爲良如敎又啓目成均館博士李彙更招云云判付內辭意反覆嚴問則課試用情雖似輸款其所行私豈止四人而一味呑吐終不直陳究厥情狀尤極痛惡刑推得情何如判付啓如渠遐土微蹤初敢呑吐今於更招嚴問之下始乃歷擧四人名字要爲塞責之計者其矣情狀極爲痛駭通讀亦云國試而渠敢以當初開口出於公誦等語肆然納供尤萬萬無嚴大體用手行私之跡綻露無餘泮長之見瞞亦可推知似此癡濫愚悖之人決不可尋常勘處而科場當律何加於陋矣渠輩此囚乙良遠地定配爲良如敎
정조 11년
丁未二月初一日辰時上御重熙堂右承旨與原春監司京畿監司入侍時右承旨李祖承假注書李德鉉記事官尹行任金祖淳原春監司金載瓚京畿監司徐有防以次進伏訖有防曰近年幸行時畿邑應行條件中連因特敎有永減量減者今此元陵幸行分辨亦依近例擧行乎敢此仰達矣上曰依爲之出擧條載瓚曰臣於昨秋因公往順安縣本縣衙舍北園有仁元王后手種栗木而自本縣築墻建門丹雘揭板觀瞻非不崇嚴而甲子年先大王御製無處奉安今揭于衙內小舍而簷壁頹圮蓬蒿蕪沒每多不潔不敬之事體貌不但不嚴所見極其苟艱臣意則自該道建小閣于栗園中以爲尊奉御製之地似得宜矣適因言端敢此仰達上曰依爲之出擧條命退諸臣以次退出
정조 11년
丁未二月初一日初更上御重熙堂坐直承旨入侍時右承旨李祖承假注書李德鉉記事官尹行任金祖淳以次進伏訖上命書傳敎曰薦法至嚴誤薦不但竝坐擧主當薦者之不薦亦有罪焉通編纔已印頒前此申飭何等諄複而今見薦單東班三品以上中薦擬者承旨外卿宰只是重臣鄭昌順尹塾及戶兵刑判而已西班二品以上只是徐有大鄭勖世二人而已寧有如許國綱況邊將竝擧飭敎亦未幾而知申外二品中尹塾徐有大徐有隣只是三人此亦萬萬不成說況將臣尤豈無可薦之人而無論守令邊將一竝闕却此似細事可知其不關重之一端然則不薦爲高致遵法爲疲惱乎大抵前車之覆專由於任情而忽細則爲今日將臣者事事如有謹畏之心豈敢乃爾廟堂笩薦猶不敢然況此歲首薦乎訓御將及守摠使爲先緘辭從重推考他餘卿宰該房自當依法典請罪雖亦自上處分不薦人雖過今日之限皆令限三日薦擧因此而有定式者近來薦法看作文具雖無薦者若欲差擬必以本曹薦懸註之故無薦無甚係關此後守令望承傳外更無敢以本曹薦懸註事永爲定式邊將亦然除非承傳雖於副末擬無薦者無得擬望事一體定式近來廟薦諸宰皆書不薦字大臣初不致責其流弊溯而上之至有此今番事端復須提飭之意言于廟堂又命書傳敎曰應從駕者從而先回其律笞四十三品以下旣命附過還職飭亦行矣卿宰及堂上官經還罷散人員竝敍用其時監察安知無經還之人又有不卽呈課之罪當初獨漏可謂倖逭伊時參班臺監一竝姑先從重推考上曰兩司諸臺待明朝牌招緘辭傳承受出榻敎上曰留院公事入之賤臣承命出持入進伏上命書傳敎曰政官待明朝牌招開政又命書傳敎曰責備之故前判敦寧金鍾正敍用又命書傳敎曰前注書金孝建敍用口傳還付牌招察任命退承史以次退出
정조 11년
行都承旨沈豐之坐左承旨權坐右承旨李祖承坐左副承旨洪仁浩坐右副承旨趙衍德坐直同副承旨曺允大坐直注書金孝建仕一員未差假注書李德鉉仕直事變假注書張錫胤仕
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而毓祥宮仲朔春享祭齋戒相値不得爲之之意敢啓傳曰知道
정조 11년
沈豐之啓曰文臣製述以何日爲之乎敢稟傳曰十六日爲之
정조 11년
傳于洪仁浩曰大臣備局有司堂上入侍
정조 11년
傳于沈豐之曰上京守令入侍
정조 11년
曺允大以備邊司言啓曰前備局堂上吏曹判書尹蓍東禮曹參判李秉模還差與仁陵君李在協使之仍察有司之任何如傳曰允
정조 11년
傳于洪仁浩曰左副承旨與上京守令入侍
정조 11년
傳于沈豐之曰都承旨持祭報府入侍
정조 11년
曺允大啓曰知義禁李聖圭時無職名令該曹口傳付軍職何如傳曰允
정조 11년
兵曹口傳政事副司直單李聖圭
정조 11년
曺允大啓曰今此元陵行幸時何大臣留都乎敢稟傳曰李判府事留都
정조 11년
以吏曹參議李集斗牌不進罷職傳旨傳于曺允大曰只推
정조 11년
有政吏批判書尹蓍東進參判金憙奉命在外參議李集斗牌不進右承旨李祖承進啓曰玉堂闕員今當差出而擬望之人乏少承旨及外任竝擬何如傳曰允以馬之徽爲直講朴知源爲軍資監主簿李義度爲崇陵參奉閔鍾顯爲副提學鄭萬始爲副應敎李庚運爲校理李顯靖爲副校理朴基正爲修撰李聖圭爲知義禁南衡重爲典牲主簿贈左尹成壽山贈吏判例兼贈判決事成謹立贈吏參例兼已上贈職事承傳行副司直金持默今加嘉善加資事承傳趙心泰爲會寧府使
정조 11년
兵批判書金履素進參判申益彬參議朴天衡病參知柳誼入直進以吳載純爲知事宋載經爲都摠管白東俊爲兼都正李濬祥爲訓鍊判官李英義爲主簿李彙爲守門將尹得逵爲江華中軍具壽民爲晉州監牧官崔亨郁爲同知許侙爲宣傳官鄭觀采爲黃海兵使
정조 11년
備邊司以金持默爲摠戎使
정조 11년
曺允大啓曰新除授摠戎使金持默卽爲牌招密符及敎諭書傳授何如傳曰允
정조 11년
左邊捕盜大將前望單子入之金相玉落點
정조 11년
傳于沈豐之曰同副承旨入侍
정조 11년
傳于沈豐之曰工房承旨入侍
정조 11년
曺允大以弘文館言啓曰本館上番闕直事甚未安今日政新除授玉堂待下批竝卽牌招以爲推移入直之地何如傳曰允
정조 11년
傳于趙衍德曰坐直承旨入侍
정조 11년
沈豐之啓曰今此守令邊將應薦不薦人令該曹察推何如傳曰允不薦之數至於三百二十餘人之多旣有限三日更捧之命守令之如是不薦猶未照察矣觀此現告尤萬萬駭然此則分近道中道遠道更令各於限內薦擧十室之邑必有忠信況州牧幅圓之廣乎此後歲首薦守令毋得以無單報來監司亦無敢枚擧登聞事定式仍令廟堂嚴飭各道更勿犯科
정조 11년
以咸鏡監司狀啓大逆不道罪人炯采應坐支屬令攸司稟處事傳于曺允大曰自本道依例爲奴婢事令該曹行會
정조 11년
曺允大啓曰新除授摠戎使金持默時在京畿楊州地密符傳授一時爲急斯速乘馹上來事下諭何如傳曰允
정조 11년
以副校理鄭萬始牌不進罷職傳旨傳于沈豐之曰只推
정조 11년
以京畿都事望筒傳于趙衍德曰都事雖非緊任此時畿驛迎送宜除貽弊之端此望筒置之姑令仍任
정조 11년
曺允大啓曰觀此問啓大體則滉漾而已然不可一向置之人鬼關頭當以此更爲發問於李文德而滿紙說話中被叱遭逐此二句或可爲指的發問之端乎外此云云都是支蔓豈可以此問啓爲究意乎近來臺閣言論皆如此爲世道誠不勝寒心似此不實沒痕之事初何無難言之不念關係之莫重乎更以的聞的知與否問于臺臣以啓今番則只以一二行對奏無敢如前章皇事命下矣問于前正言柳畊則以爲當昨夏卜吉之時噫彼文德敢懷顧惜之心狂奔疾走其時時原任大臣及都監堂上無不求見肆發沮戲圖免之說故或當面而叱斥或自外而拒絶此則大臣諸宰之所目擊閭巷輿儓之所耳聞至於暗托轉囑之擧渠旣如是而不得售計則敢又晝宵出沒於俊偉兄弟之家情𧧩陰祕計謀爛熳畢竟趙時俊之筵奏出矣此皆萬口之喧騰而一世之憤惋也前後凶悖之情節明若觀火則此豈非的聞而的知者乎此外更無所奏之辭惶恐云矣敢啓傳曰知道所對猶不別白本事關係何如而以塗聽之說如是圇說去使人置之人鬼關頭不但大關朝家刑政此後所謂臺言之爽實狹雜者皆將歸之國言委之囂說人心何以悅服世道何以底定乎卽欲嚴處以尊臺閣而所對中旣曰有目擊臺臣果親自耳聞於所目擊之人乎目擊伊誰耳聞於何此一款不可不究竟而欲待囚供入來賜批矣卽見李文德供辭無論叱與逐初無是事云爾則臺臣之言不可但以沒實言如非關係至重則豈或扶武弁抑臺臣乎此事葛藤至此之後別無指一剖決繼此紛挐何以抖啓語之相左委折前正言柳畊更爲問啓可也
정조 11년
以京畿監司狀啓右議政趙璥辭職上疏上送事傳于曺允大曰近來該牧擧行極爲稽忽相臣辭疏呈徹動費竟日外此書啓往來亦甚遲滯不飭之責卿實爲首卿則推考以此意嚴飭該牧亦令偕來宰臣知之
정조 11년
以吏曹參判狀啓右議政趙璥先收偕來之命仍勘臣罪事傳于趙衍德曰疏批已悉諭且今予所企待之者惟在於初六動駕時蓋聞相府故事毋論時原任凡有迎送之禮未嘗或闕況卿所住密邇陵所卿義不當退坐私次到今莫如先期進身之無乖分義亦合事面不在多言卿須諒之諒之事卿其更爲傳諭期於偕入
정조 11년
趙衍德以吏曹言啓曰今此社稷大祭終獻官前參判尹承烈塡差而時無職名令該曹口傳付軍職何如傳曰允
정조 11년
趙衍德以吏曹言啓曰今此嘉禮時儐者以學生朴宗輔今方塡差而時無職名令該曹依例口傳付軍職以爲冠帶常仕之地何如傳曰允
정조 11년
兵曹口傳政事副司勇單朴宗輔
정조 11년
曺允大以吏曹言啓曰依本曹草記批旨天安郡守洪彦燮各別催促使之當日內離發還官而彦燮如前固執終不擧行故謹以飭敎辭意反覆曉諭事知奴子及該部邸吏亦爲捉來分付督責則但以速被嚴誅爲對一向不變動自臣曹實無强令還任之勢何以爲之乎敢稟傳曰極爲駭然拿處
정조 11년
曺允大以吏曹言啓曰今此開氷司寒祭獻官以成均館司藝劉度興塡差啓下矣稱以身病不爲出齋書呈病不進擧案事甚駭然不得已以預差承文院判校金禧麟陞實付標以入而本曹請推之外無他可施之罰何以爲之敢稟傳曰拿處
정조 11년
曺允大以兵曹言啓曰依傳敎今日宣仁門闌入人捉納將校河漢圖處木一匹布一匹施賞之意敢啓傳曰知道
정조 11년
曺允大以御營廳言啓曰本廳前軍色從事官李彦祜旣已敍用仍爲差下使之察任何如傳曰允
정조 11년
前戶曹判書趙璥疏曰伏以臣再控肝膈之蘊備陳震迫之情繼而有十餘度書啓訟愆請譴呼號不止而上穹高遠微忱未格理窮勢極只自抑塞煎泣而已旣又夙宵思量反復講究而終未得其措躬之所將欲抗顔冒恥强起趨謝則官旣不襯義亦難進殆若鐵限在前未免株守如舊將欲申暴悲懇力辭祈免則言不見槪恩反虛辱曠絶之眷諄複之諭愈往愈摯而臣之不敢當之義亦隨而愈甚故每一封章惶恐欲死雖有矜愍臣者亦不知爲臣謀矣雖然干瀆之罪罪止臣身濫膺之累累及官方彼此輕重不啻相懸故不得不更煩哀籲以冀聖明之垂察焉噫國之安危專在輔相上不可以誤恩而輕授下不可以匪分而冒受苟或不當授而授之則覆鋉之災興焉不當受而受之則負乘之寇至焉是故其於授受之除未或不兢兢也今之人材誠眇然矣傳所稱論道經邦之彦寅亮匡弼之賢固未可以易得而然亦悃愊能孚信上下才猷能綜理事務力量能鎭服浮嘵然後始可以矜式於具瞻之地彌綸於當世之事而乃以如臣之衰朽蹇劣倥侗昏憒者猝然畀之而不少之難愼古所謂歇後作相者猶不若是之駭且怪也臣之抵死求解豈但爲一身顚沛之懼而已哉雖然此時臣自道之言則殿下必將認以爲謙辭視以爲例讓而至若區區之微執實爲臣沒身自靖之圖則安敢不罄陳乎嗚呼此何等時也儲君之讎義所必討而賊醫乳媼一不訊覈鞫囚凶孽徑加酌處慈敎之下迄未有鉤得之道而時月漸遠人情漸狃至慟深冤將至於相忘之域此臣所以沬血痛泣誓不欲共載者也況今匡賊之陰謀復踵復逆之凶圖世道之壞亂如彼國勢之岌嶪如此大聖人處分失之太寬八域含生之倫莫不悲鬱而若臣者其在卿班尙欲引義而告退及叨大官乃反貪榮而冒進則臣實自愧人謂斯何此臣所以違拒逋慢死不敢承膺者也藉使臣出而肅命不過一登筵席復申前請而齟齬之言無望於天心之感回則其所自處之道惟有狼狽逬出倉黃走歸而止耳少無裨補於國事徒致顚倒於臣身顧何益哉若曰姑捨汝所執從事於簿書期會之末而安享千鍾之富貴甘受一世之唾罵則臣雖至庸極陋何忍爲此而殿下之敦召臣不已者豈欲其如是哉且臣所帶宗簿寺提調本非相職之所可兼管故元無仍帶之規揆以事例便同已遞況令本寺方有譜略修改之役而以臣之故凡係稟啓擧行之事未免停止云臣心兢蹙尤益罔措伏乞聖明特垂矜察將臣本兼諸職一倂鐫免仍命攸司勘臣之罪以安私分以肅朝綱千萬幸甚答曰省疏具悉卿懇別諭纔宣辭疏踵至滿紙千百言要其歸趣予則曰大無當云爾庶官處義猶且求其至當底道理矧此大官乎今卿所謂決退者予則徒見其無益而反有妨焉非不欲細加剖析極窮泝論而豈必煩諸文字唯在登筵時面敍附陳宗正提擧事亦非出仕前擬議者卿須安心勿辭卽起上來簉朝仍傳曰此批答遣史官傳諭于右議政
정조 11년
敎摠戎使金持默書王若曰中宸起鼓鼙之思方注隆眷北城專鈐鎋之任庸錫殊章玆敷心腹之溫音聿賁肺腑之重寄念我畿輔重鎭莫如摠戎一營竝漢山而成左右關防隱然輔車之勢與沁都通水陸形勢允矣桑土之謀出而摠畿邑之兵機責同諸路之節度入則參廟堂之籌略重比兩局之元戎表裏河山無異蜀棧之鳥道內外倉庾可藉晉陽之繭絲倘非公侯干城之才曷畀邦畿保障之責惟卿賢父肖子大家餘風處蔭路而恢綜理之規世有枳鸞之嘆居戚畹而守謹飭之度門無游龍之譏風猷祥和在家得賢子弟之譽體幹魁偉之朝稱眞宰相之材浿邑試製錦之謨已許才諝之足任樞府擢衣緋之列可見倚畀之冞隆顧當戎垣缺帥之辰迺有台席剡公之奏玆授卿以嘉善大夫摠戎使卿其祗服寵命克恢壯猷念周家詰戎之圖修軍政於廢弛之後體漢壇拜將之寵勉臣節於緩急之間卻帥之詩書是敦宜思家範之不墜朔方之旌旗頓變必務師律之申嚴繕倉廒而爲荒歲禦牧之資飾樓櫓而存陰雨牗戶之戒於戲摠三輔而專責卿其勉哉屬一面而委毗予何憂也克殫殉國之悃用副分閫之恩故玆敎示想宜知悉知製敎臣李尙度製進
정조 11년
丁未二月初二日卯時上御重熙堂同副承旨入侍時同副承旨曺允大記事官金孝建李相璜金祖淳以次進伏訖上命書傳敎曰差祭知義禁許遞今日政差出待下批牌招開坐館直苟艱在外及未肅拜玉堂許遞今日政一體差出又命書傳敎曰連値齋日次對姑難爲之大臣備局有司堂上食後來待判尹亦令來待又命書傳敎曰將臣發緘此胡難事若曰有情勢則日昨署經牌何爲而入來乎近來臺閣發言則全沒模捉處義則太涉顚倒若此而何以糾正朝廷不惟此也酬應亦甚苦矣牌不進臺諫傳旨竝勿施以前牌催促申飭承受又命書傳敎曰左承旨馳詣儲慶宮毓祥宮延祐宮懿昭廟魂宮墓所奉審摘奸以來命退諸臣以次出
정조 11년
丁未二月初二日辰時上御重熙堂工房承旨入侍時右承旨李祖承假注書李德鉉記事官李相璜金祖淳稟事閣臣原任直閣徐鼎修徐龍輔待敎尹行任以次進伏訖上曰今日入來有司堂上幾人未還差者亦幾人問于備局可也賤臣回奏曰今日入來堂上只徐有隣一人而未還差者李秉模尹蓍東二人云矣上曰李命植有司堂上云耶賤臣曰未及問知矣上曰未還差有司堂上竝還差與之入侍事言于大臣賤臣承命出傳還入進伏訖命退承史以次退出
정조 11년
丁未二月初二日巳時上御誠正閣禮房承旨與下直上京守令入侍時行都承旨沈豐之假注書李德鉉記事官李相璜金祖淳咸從府使尹履相甑山縣令李彦植義興縣監任希默尙州牧使洪元燮三登縣令趙鉉山淸縣監南公轍以次進伏訖上命守令進前奏職姓名履相進前奏職姓名上曰何以上來乎履相曰爲見老父而來矣上命退伏元燮進前奏職姓名上曰那中年事何如元燮曰地廣年荒民事誠悶矣鉉進前奏職姓名上曰那中年事何如鉉曰小米一石錢爲三兩年事已無可言而民情甚切迫矣公轍進前奏職姓名上命誦七事訖上曰下去修擧七事可也上命來待諸臣入侍賤臣承命出與領議政金致仁仁陵君李在協司直徐有隣吏曹判書尹蓍東判尹鄭昌順禮曹參判李秉模偕入進伏訖致仁進前曰朝晝異候聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰數昨入侍後驚魂尙未定矣往者雖不可追伏望後來之留意焉上曰遂事不說而予豈樂爲哉致仁曰摠戎使李昌運病勢一向無減將臣之三朔不受符事體至爲未安今姑許遞何如上依爲之出擧條致仁曰判尹鄭昌順今方入侍備堂還差何如上曰依爲之出擧條致仁曰奏御文字何等體重而頃日海伯狀啓以前左相所啓誤書以故相之名揆以古人一點訟罪之義大欠謹愼極涉怪駭前道臣嚴思晩罷職其時不照檢捧納承旨從重推考何如上曰依爲之出擧條致仁曰惠堂未差之代頃日旣以後筵陳達仰對矣兵曹判書金履素差下使之察任何如上曰依爲之出擧條致仁曰此兼摠戎使徐有寧巡點取稟狀啓也當此災年巡點亦爲飢民之弊一體停止事分付何如上曰依爲之出擧條致仁曰北兵使李漢豐頃因太僕草記降資旋被赦典而蕩滌矣降資則本職自在當遞而未出之前卽已復資重任不可數遞仍任何如上曰依爲之上曰左副承旨入侍出榻敎致仁曰重臣黃景源今年爲小科回榜云事係稀貴故敢達矣上曰聞甚稀貴依重臣姜杭諸人例令該曹詳考助給可也致仁曰重臣以閣臣而秩踰輔國似當用稍優之典矣上曰卿言好矣食物衣資使之加數輸送可也出擧條致仁曰訓局多有未收殺之事捕廳劇任有妨兼察左捕將李柱國今姑許遞何如上曰依爲之出擧條蓍東曰逆賊所出之地降邑號罷守令自前皆以胎生邑擧行故今番水原降號亦依近之矣取考大典通編綱常罪緣坐條小註則似以時居邑爲定然通編頒行之後昨年安北順天降號亦是胎生邑云此恐有違於法典必有一番稟定然後可以不眩於擧行大臣今方入侍下詢處之何如上曰依爲之然則他餘降號亦當一體釐改乎領議政金致仁曰似以通編頒行後釐正擧行矣上曰依爲之出擧條蓍東曰文孝世子外家追榮禮當貤贈三代而昨年贈職不及於已上兩代似宜有依例加贈之典故敢此仰達矣上曰依爲之出擧條左副承旨洪仁浩曰筵體至重而下番翰林金祖淳失措可駭推考何如上依爲之出擧條命書傳敎曰守摠兩使元無正三品兼帶之例若以三品中除拜則不得不陞資如無特敎則必以某職下批時無加資之命何以爲之意取稟如東銓之喬桐會寧窠西銓之新資堂上窠此例自有一二可據之已事而今日摠使新除後該房該曹無此取稟已是不察甚至敎諭書直以嘉善階書之者尤涉未安該房承旨該曹堂上竝推考陞資一款取考前例措辭取稟後待批下擧行事分付命退諸臣以次退出
정조 11년
丁未二月初二日午時上御重熙堂右副承旨與提調入侍時右副承旨趙衍德記事官尹行任金祖淳提調徐有隣以次進伏訖上命書傳敎曰昨夕更遣亞卿申諭至意卿之幡然方此企企經宵無附啓之語豈勝紆鬱卿若以自箕營還朝日筵奏爲踐言之左契則此有一言可以勉出者卿須簉朝陳請然後於從與不從之間自可出場而卿何臆料於新卜之初爲此逕庭之擧乎況在朝僚相爲國家苦心血誠豈後於卿卿獨如是之者又豈不有妨於相敬之道乎且況初六動駕卿不可不迎送路左此常禮則然當此時予欲渴意敦迫此果不幾近於坐邀乎由前由後豈或固守前執此意更令偕來宰臣傳諭于右相期於偕入又命書傳敎曰副提學今日政差出本館錄使之不多日內爲之命退承史以次退出
정조 11년
丁未二月初二日初更上御重熙堂坐直承旨入侍時右副趙衍德假注書李德鉉記事官尹行任金祖淳以次進伏訖上命入留院公事賤臣承命出持入進伏上命書判付訖命退承史以次退出
정조 11년
行都承旨沈豐之坐左承旨權坐右承旨李祖承坐左副承旨洪仁浩坐直右副承旨趙衍德坐同副承旨曺允大坐直注書金孝建仕一員未差假注書李德鉉仕直事變假注書張錫胤仕
정조 11년
李祖承啓曰自明日玉堂備員間視事頉稟傳曰知道
정조 11년
兵曹口傳政事以李在協爲都摠管朴祐源爲副摠管成種仁爲文兼宣傳官
정조 11년
李祖承啓曰新除授摠戎使金持默時無加資之命何以爲之敢稟傳曰加資
정조 11년
摠管前望單子入之都摠管鶴林焴李溎副摠管申大升金魯淳具㢞李鎭翼分都摠管李聖圭落點
정조 11년
兵曹以鄭昌聖爲守宮大將
정조 11년
以吏曹參判狀啓右議政趙璥惶恐隕越唯願早賜嚴譴事傳于沈豐之曰夜宣數行之諭政竢來音及見附啓之語頓無開悟之望到此予亦無辭可勉來啓中以三件處義反復爲說予亦以此申復之可乎納符曰奏語卽卿自請之大秉執而伊日適値日暮且因講席之將開元無指的說及者考之記注明有可據卿忽認以已蒙兪可至以出場二字容易質言此非臆料而何僚相云云亦非勤說於卿也人各異見雖在相敬之地何必每事苟同至於此事所係何如而卿獨長往使僚相獨賢可乎觀於枚卜錄卜相何終不出脚者未之有焉古之人之審於出處豈或不及於卿哉幸行日迎送事此在卿分義關頭非予所可强勸而卿則以前進數十里爲伸分義之一道而此亦不幾近於百步五十步乎雖無駕過之便尙欲積誠起卿期於必致矧今鑾路東出幽庄入望予豈可徒然往來不思載與歸之道乎予不多誥卿須深諒分義事勢毋更以逡巡之辭陳聞待再明陪班來迎路左以聽予心腹之諭事左承旨傳諭于右議政期於偕入卿則先爲入來聞兵曹司僕言因卿在鄕偕來絡續之故畿驛馬匹多在卿所住之處動駕之時將不能成樣備待云此似小事國體則不成說於卿心未知安乎否乎竝須知悉事一體傳諭
정조 11년
以訓鍊都監禁衛營御營廳帳幕軍賞格別單傳于洪仁浩曰自本營考例施賞
정조 11년
以武藝別監馬才入格別單傳于洪仁浩曰木布自戶曹擧行戶郞與宣傳官眼同頒賞後草記鳥銃施賞亦依此擧行
정조 11년
以武藝別監賞格別單傳于洪仁浩曰戶郞與宣傳官眼同施賞後試記呈于政院
정조 11년
沈豐之以禮曹言啓曰今此嘉禮時三揀擇吉日推擇取稟草記傳曰三揀擇及嘉禮日字以今月念後至來月初擇吉可也事批下矣卽令日官推擇則今正月二十一日至來月初七日俱有拘忌而三揀擇二月初八日卯時詣別宮同日午時朝見內習儀同日同時納采同日申時敎命內入內出納弊同月十一日午時宣敎命同日隨時詣闕同月十二日辰時朝見禮同日未時同牢同日申時王大妃殿惠慶宮中宮殿朝見禮同月十三日隨時爲吉云以此日時擧行何如傳曰允
정조 11년
洪仁浩以都摠府言啓曰今此元陵幸行時侍衛不可不備員而都摠管宋載經未肅拜副摠管金載順身病猝重勢難進參李明運任嵂陣上進將不得備員未肅拜及身病人員合有變通之道令政院急速稟旨變通仍令該曹以在京無故人卽爲口傳差出以爲備員侍衛之地何如傳曰允竝許遞
정조 11년
權以鑄錢所言啓曰本所郞廳洪元燮外任代戶曹正郞鄭東敎差下使之察任何如傳曰未經事似難鍊熟姑勿差代可也
정조 11년
洪仁浩以義禁府言啓曰咸鏡監司鄭民始狀啓據刑曹粘目內鏡城前判官李秉喆移本府處之事允下矣李秉喆時在任所云依例發遣府羅將交代後拿來何如傳曰允
정조 11년
洪仁浩以義禁府言啓曰時囚罪人李彙原情公事判付內遠地定配事命下矣李彙咸鏡道端川府定配而以判付內辭意具罪目依例發遣府羅將押送配所何如傳曰允
정조 11년
洪仁浩以義禁府言啓曰時囚罪人鄭吉猷原情公事判付內旣已汰去本律以公罪照律放送劉度興原情公事判付內今日內草記照律勘放事命下矣鄭吉猷傳旨內守門將常時不能檢飭有此攔入至於被捉之擧拿問處之罪取考律文則大明律宮殿門擅入條有曰擅入皇城門而門官失覺察者杖一百大典通編雜令條有曰王府決杖者代以金贖云矣鄭吉猷杖一百以公罪收贖放送劉度興傳旨內開氷司寒祭獻官塡差啓下矣稱以身病不爲出齋書呈病不進擧案事甚駭然罪取考律文則大明律職制條有曰其見任官員差遣托故不行者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣劉度興杖一百收贖告身盡行追奪放送何如傳曰允如有功議各減一等